b'\n_START_ARTICLE_\nJuostinis laikas\n_START_PARAGRAPH_\nJuostinis laikas - laikas, b\xc5\xabdingas tai pa\xc4\x8diai laiko juostai. Buvo \xc4\xafvestas norint i\xc5\xa1vengti skirting\xc5\xb3 vietini\xc5\xb3 laik\xc5\xb3 tarp artim\xc5\xb3 vietovi\xc5\xb3. Tuo pa\xc4\x8diu, jis neleido per daug nutolti nuo vietinio laiko. Iki XIX a. pabaigos buvo naudojamasi vietiniais laikais. Juostinis laikas \xc4\xafvestas 1884 metais Va\xc5\xa1ingtono tarptautin\xc4\x97s konferencijos metu._NEWLINE_Kiekviena vietov\xc4\x97, nesanti viename dienovidinyje turi skirting\xc4\x85 laik\xc4\x85, o vietov\xc4\x97s, esan\xc4\x8dios viename dienovidinyje turi t\xc4\x85 pat\xc4\xaf juostin\xc4\xaf laik\xc4\x85, pvz.: Lietuvos rytiniai ir vakariniai laikai skiriasi 23\xe1\xb5\x90, ta\xc4\x8diau \xc5\xa1iose vietov\xc4\x97se laikas sutampa.\n_START_SECTION_\nLaiko skai\xc4\x8diavimas\n_START_PARAGRAPH_\nJuostinis laiko skai\xc4\x8diavimo b\xc5\xabdas pagr\xc4\xafstas sutartiniu \xc5\xbdem\xc4\x97s rutulio pavir\xc5\xa1iaus dalijimu \xc4\xaf 24 valandines juostas Centriniai juost\xc5\xb3 dienovidiniai vienas nuo kito nutol\xc4\x99 tiksliai per 15\xc2\xb0 arba 1\xca\xb0, juost\xc5\xb3 ribos i\xc5\xa1ilgai dienovidini\xc5\xb3 eina negyvenamose vietose (vandenynuose, j\xc5\xabrose, dykumose) o sausumoje jos vedamos palei valstybi\xc5\xb3 sienas, dideles upes. Valandini\xc5\xb3 juost\xc5\xb3 centrini\xc5\xb3 dienovidini\xc5\xb3 geografin\xc4\x97s ilgumos atitinka sveik\xc4\x85j\xc4\xaf valand\xc5\xb3 skai\xc4\x8di\xc5\xb3, o ta juosta, kurios centru eina Grinvi\xc4\x8do dienovidinis, laikoma pagrindine (nuline)._NEWLINE_Priimta, jog visoje tam tikros valandin\xc4\x97s juostos teritorijoje laikas yra vienodas ir lygus pasaulinio koordinuoto laiko UTC ir juostin\xc4\x97s pataisos, priklausan\xc4\x8dios nuo juostos pad\xc4\x97ties, sumai:_NEWLINE_ZT= UTC + n\xca\xb0._NEWLINE_\xc4\x8cia n- valandin\xc4\x97s juostos eil\xc4\x97s numeris, skai\xc4\x8diuojant jas nuo nulin\xc4\x97s juostos (n=0) ryt\xc5\xb3 kryptimi. Nulin\xc4\x97s valandin\xc4\x97s juostos juostinis laikas atitinka pasaulin\xc4\xaf koordinuot\xc4\x85j\xc4\xaf laik\xc4\x85 UTC. Prie \xc5\xa1io laiko prid\xc4\x97jus 1\xca\xb0, gaunamas pirmosios valandin\xc4\x97s juostos juostinis laikas, prid\xc4\x97jus 2\xca\xb0- antrosios juostos laikas. Did\xc5\xbeioji dalis Lietuvos teritorijos (i\xc5\xa1skyrus vakarin\xc4\xaf pakra\xc5\xa1t\xc4\xaf, priklauso antrajai juostai (UTC+2)._NEWLINE_Galima sakyti, kad \xc5\xbdem\xc4\x97s ryt\xc5\xb3 pusrutulyje juostinis laikas lenkia UTC laik\xc4\x85 n valandomis, o vakar\xc5\xb3 pusrutulyje atsilieka 24-n valandomis, pvz.: JAV rytin\xc4\x97je pakrant\xc4\x97je juostinis laikas atsilieka nuo UTC 5 val. (UTC-5), o vakarin\xc4\x97je pakrant\xc4\x97je - 8 val. (UTC-8).'